
Tisztelt Közgyűlés!
A Zalaegerszegi Városi Diákönkormányzat múltja már bő 20 évre tekint vissza. Ez idő alatt számos programot szervezett, amelyeknek rendszeressége mára hagyománnyá vált. A városi ifjúsági élet szervezésében kiemelt szerepet játszik a ZVDÖK, így az évek folyamán megannyi diákhoz eljutottak programjai, például a Városi Gólyaavató vagy a Diákvetélkedő révén. Annak ellenére, hogy elsődlegesen a diákok megszólítása a cél, számos szülő is megismerte a szervezet munkáját, amely különösen a Titkos Mikulás gyűjtőakció során érzékelhető, hiszen évről évre egyre több adomány érkezik, jelentős részben az általános iskolák közösségeiből is.
A több mint két évtized során nemcsak a város diákjai, hanem maga a testület is folyamatosan megújult. Vannak, akik hosszú éveken keresztül aktív tagjai a ZVDÖK-nek, ugyanakkor minden évben új tagok is csatlakoznak, biztosítva a szervezet folytonosságát és fejlődését. A ZVDÖK neve és tevékenysége az idő előrehaladtával egyre inkább beépült a városi fiatalok mindennapjaiba, amelyhez hozzájárul a városvezetéssel kialakított stabil és támogató kapcsolat is.
A szervezet stabilitásának és szakmai megerősítésének érdekében fontos olyan programok megvalósítása, amelyek hidat képeznek a korábbi és a jelenlegi tagok között. Ennek jegyében merült fel egy olyan esemény megszervezésének gondolata, amely a ZVDÖK valamennyi egykori és jelenlegi tagját megszólítja. A tervezett rendezvény az „Alumni-délután” nevet viselné, és évente kerülne megrendezésre.
Az alumni közösségek olyan, egy adott szervezethez, intézményhez vagy közösséghez korábban tartozó tagok hálózatai, amelyek célja a kapcsolatok fenntartása, a tapasztalatcsere elősegítése, valamint a közös értékek továbbvitele. Az ilyen közösségek fontos szerepet töltenek be abban, hogy az egykori tagok később is aktív kapcsolatban maradjanak egymással és az adott szervezettel.
Az Alumni-délután egy nyugodt, közösségi jellegű, zárt helyszínen kerülne megrendezésre. A program során bemutatásra kerülne az elmúlt egy év munkája, különös tekintettel arra, hogy a ZVDÖK milyen tevékenységeket végzett a város és a fiatalok érdekében. Ezt követően kötetlen beszélgetésekre nyílna lehetőség, ahol a volt és jelenlegi tagok felidézhetik az elmúlt évek eseményeit, valamint tapasztalataikkal, javaslataikkal segíthetik a testület további működését.
A kezdeményezés fontos célja, hogy a Zalaegerszeg városában értéket alkotó, elkötelezett fiatalok helyi kötődése fennmaradjon és tovább erősödjön. Az alumni közösség kialakításával és működtetésével hosszú távon az is cél, hogy a fiatalok egyetemi tanulmányaikat követően visszatérjenek a városba, és megszerzett tudásukkal, tapasztalataikkal hozzájáruljanak annak fejlődéséhez.
A kapcsolattartás folyamatos fenntartása érdekében cél egy közös kommunikációs felület létrehozása a közösségi médiában, amely összefogja az egykori tagokat és segítőket, lehetőséget teremtve a rendszeres információcserére és közösségépítésre.
A szabályozott működés érdekében a ZVDÖK Alumni Szabályzatot alkotott, amely jelen előterjesztés 1. számú mellékletét képezi. A szabályzat intézményes keretet biztosít a szervezet egykori és jelenlegi tagjai közötti kapcsolattartásra, rögzíti az Alumni Közösség célját, tagsági körét, működési rendjét, valamint a tagok jogait és kötelezettségeit. Meghatározza továbbá a közösség működésének alapelveit, különös tekintettel a rendszeres kapcsolattartásra és az éves programok – kiemelten az Alumni-délután – megszervezésére.
Az Alumni Közösség tagjai közé tartoznak a jelenlegi és volt ZVDÖK-tagok, valamint a szervezet munkáját támogató személyek, továbbá lehetőség van tiszteletbeli tagság adományozására is. Az Alumni Közösség koordinációjáért és képviseletéért a ZVDÖK mindenkori diákpolgármestere felel.
A szabályzat elfogadása és az Alumni Közösség működtetése hozzájárul ahhoz, hogy a ZVDÖK hosszú távon is fenntartsa kapcsolatait a szervezetből kikerülő fiatalokkal, erősítse a közösségi identitást, valamint támogassa a városhoz kötődő, aktív és elkötelezett fiatalok közösségének kialakulását.


Határozati javaslat:
Kérem a Zalaegerszegi Városi Diákönkormányzat testületét, hogy az előterjesztésben foglaltakat, valamint a mellékletben szereplő Alumni Szabályzatot a ZVDÖK Alumni Közösségének létrehozása érdekében elfogadni szíveskedjen.
Zalaegerszeg, 2026. április 22.
	Szommer Péter s.k.
	diákpolgármester
image1.png
z

= W‘Q\

_’f?\\‘
S

Vi

.m\

)

t\»

. W

Dk




